Document ID: 32008R0807

KOMMISSIONENS FORORDNING (EF) Nr. 807/2008
af 12. august 2008
om ændring af forordning (EF) nr. 1913/2006 om gennemførelsesbestemmelser for den agromonetære ordning for euroen i landbrugssektoren for så vidt angår de udløsende begivenheder i vinsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2799/98 af 15. december 1998 om den agromonetære ordning for euroen (1), særlig artikel 9, og
ud fra følgende betragtninger:
(1)
Artikel 4 i Kommissionens forordning (EF) nr. 1913/2006 af 20. december 2006 om gennemførelsesbestemmelser for den agromonetære ordning for euroen i landbrugssektoren og om ændring af visse forordninger (2) fastsætter de bestemmelser for de udløsende begivenheder for vekselkursen, der skal anvendes for visse priser, præmier og støtteforanstaltninger i vinsektoren.
(2)
Den fælles markedsordning for vin er blevet ændret. Rådets forordning (EF) nr. 479/2008 (3) har ændret den tidligere ordning for vinsektoren og fastsat nye foranstaltninger og ophæver eller ændrer andre foranstaltninger.
(3)
Med hensyn til støtte og præmier under den nye ordning for vinsektoren bør den udløsende begivenhed for vekselkursen alt efter tilfældet knyttes til produktionsårets begyndelsesdato, anvendelsen af specifikke kontrakter eller gennemførelsen af visse processer såsom tilsætning til eller forædling af vinprodukter. Den udløsende begivenhed, der skal tages hensyn til, bør derfor specificeres for hver enkelt situation.
(4)
Forordning (EF) nr. 1913/2006 bør ændres i overensstemmelse hermed.
(5)
De udløsende begivenheder for vekselkurserne bør fastsættes i nær tilknytning til de forskellige foranstaltninger inden for vinordningen og gælde fra samme dato som den relevante foranstaltning. Artikel 129 i forordning (EF) nr. 479/2008 fastsætter forskellige datoer for disse foranstaltningers anvendelse. Derfor bør nærværende forordning finde anvendelse fra den 1. august 2008 undtagen for den udløsende begivenhed vedrørende rydningspræmien, som skal anvendes fra den 30. juni 2008.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Artikel 4 i forordning (EF) nr. 1913/2006 affattes således:
»Artikel 4
1. Den udløsende begivenhed for vekselkursen er den første dag i det produktionsår, i hvilket støtten ydes til:
a)
omstrukturering og omstilling af vindyrkningsarealer, jf. artikel 11 i forordning (EF) nr. 479/2008
b)
oprettelse af gensidige fonde, jf. artikel 13 i forordning (EF) nr. 479/2008
c)
høstforsikring, jf. artikel 14 i forordning (EF) nr. 479/2008.
2. For støtte til frivillig eller obligatorisk destillation af biprodukter fra vinfremstilling, jf. artikel 16 i forordning (EF) nr. 479/2008, er den udløsende begivenhed for vekselkursen den første dag i det produktionsår, i hvilket biproduktet leveres.
3. Den udløsende begivenhed for vekselkursen er den første dag i den måned, i hvilken den første leverance af vin finder sted i henhold til en kontrakt for støtte til:
a)
destillation til konsumalkohol, jf. artikel 17 i forordning (EF) nr. 479/2008
b)
krisedestillation, jf. artikel 18 i forordning (EF) nr. 479/2008.
4. For støtte til brug af koncentreret druemost, jf. artikel 19 i forordning (EF) nr. 479/2008, er den udløsende begivenhed for vekselkursen den første dag i den måned, i hvilken den første tilsætning foretages af en given producent.
5. For præmien som modydelse for rydning af vinstokke, jf. artikel 98 i forordning (EF) nr. 479/2008, er den udløsende begivenhed for vekselkursen den 1. juli i det år, der går forud for det produktionsår, i hvilket ansøgningen om betaling antages.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. august 2008.
Artikel 4, stk. 5, i forordning (EF) nr. 1913/2006 anvendes dog fra den 30. juni 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. august 2008.

Labels: 2
17
6